ଅବୁଧାବିଃ ପୂର୍ବ ମ୍ୟାଚ୍ରେ ୧୦ ୱିକେଟ୍ରେ ଜିତିଥିବା ଚେନ୍ନାଇ ସୁପର କିଙ୍ଗସ୍ ବୁଧବାର ୧୦ ରନ୍ରେ ପରାଜୟ ବରଣ କରିଛି। କୋଲକାତା ଦେଇଥିବା ୧୬୮ ରନ୍ର ଟାର୍ଗେଟ୍କୁ ପିଛା କରିଥିବା ଚେନ୍ନାଇର ଇନିଂସ୍ ୧୫୭ ରନ୍ରେ ସୀମିତ ରହିଥିଲା। ସେନ୍ ୱାଟସନ୍ଙ୍କ ଅର୍ଦ୍ଧଶତକ ବି ଚେନ୍ନାଇଙ୍କୁ ବଞ୍ଚାଇ ପାରି ନଥିଲା।
ଚେନ୍ନାଇ ପକ୍ଷରୁ ଓପନ୍ କରୁଥିବା ୱାଟସନ୍ ଏବଂ ଫ୍ଲାପ୍ ଡୁପ୍ଲେସିସ୍ ଭଲ ଆରମ୍ଭ ଦେଇଥିଲେ। ଡୁପ୍ଲେସିସ୍ ୧୭ ରନ୍ କରି ବିଦାୟ ନେଇଥିଲେ ହେଁ ୱାଟସନ୍ଙ୍କ ଲଢ଼େଇ ଜାରି ରହିଥିଲା। ପରେ ଅମ୍ବାତି ରାୟୁଡ଼ୁ ୩୦ ରନ୍ କରିପାରିଥିଲେ। କିନ୍ତୁ ଶ୍ରେଷ୍ଠ ଫିନିଶର କୁହାଯାଉଥିବା ମହେନ୍ଦ୍ର ସିଂହ ଧୋନିଙ୍କ ବ୍ୟାଟ୍ରୁ ବିଶେଷ କିଛି ରନ୍ ମିଳିନଥିଲା। କୁରାନ୍ ଏବଂ ଝାଡେଜା ଯଥାକ୍ରମେ ୧୭ ଏବଂ ୨୧ ରନ୍ କରିଥିଲେ। କିନ୍ତୁ କେଦାର ଯାଦବ ନିରାଶ କରିଥିଲେ। ସେ ୧୨ ବଲ୍ ଖେଳି ମାତ୍ର ୭ ରନ୍ କରିବା ଦଳ ପାଇଁ ମହଙ୍ଗା ପଡ଼ିଥିଲା।
ପ୍ରଥମେ ବ୍ୟାଟିଂ କରିଥିବା କୋଲକାତା ନାଇଟ୍ ରାଇଡର୍ସ ରାହୁଲ ତ୍ରିପାଠୀଙ୍କୁ ପ୍ରମୋସନ ଦେଇ ଇନିଂସ୍ ଓପନ୍ କରିବାକୁ ସୁଯୋଗ ଦେଇଥିଲା। ସୁଯୋଗକୁ କାମରେ ଲଗାଇ ରାହୁଲ ତ୍ରିପାଠୀ ଦମଦାର ଅର୍ଦ୍ଧଶତ ହାସଲ କରିଥିଲେ। ତାଙ୍କ ଲଢ଼ୁଆ ଇନିଂସ୍ ସତ୍ତ୍ୱେ କୋଲକାତା ନାଇଟ ରାଇଡର୍ସ ନିର୍ଦ୍ଧାରିତ ୨୦ ଓଭର୍ରେ ସମସ୍ତ ୱିକେଟ ହରାଇ ୧୬୭ ରନ୍ କରିପାରିଥିଲା। ରାହୁଲ ତ୍ରିପାଠୀ ଆରମ୍ଭରୁ ୧୭ ଓଭର ଯାଏ ବ୍ୟାଟିଂ କରି ୮୧ ରନ୍ର ଇନିଂସ୍ ଖେଳିଥିଲେ ହେଁ କୋଲକାତାର ଅନ୍ୟ କୌଣସି ବ୍ୟାଟସମ୍ୟାନ ତାଙ୍କ ସାଥ ଦେଇ ନଥିଲେ। ଏଥିପାଇଁ ଏକଦା ୧୯୦ରୁ ଅଧିକ ରନ୍ ବେଶ ସହଜରେ ହାସଲ କରିନେବା ଲକ୍ଷ୍ୟରେ ଥିବା କୋଲକାତା ୧୭୦ ମଧ୍ୟ ପାର କରିପାରି ନାହିଁ।
